प्रशिक्षक एनिस भन्छन् : भारतीय टिमप्रति मेरो सम्मान छ तर हामी पनि कम छैनौँ 
साफ च्याम्पियनसिप २०२३ मा नेपाल त्यस्तो मोडमा पुगेको छ, जहाँ एक अर्को हारको अर्थ सिधै घर फर्किनु मात्रै हुनेछ । यस स्थितिमा नेपालले शनिबार बेलुकीको खेलमा डिफेन्डिङ च्याम्पियन भारतको सामना गर्दैछ ।
बेंगलुरु — साफ च्याम्पियनसिप २०२३ मा नेपाल त्यस्तो मोडमा पुगेको छ, जहाँ एक अर्को हारको अर्थ सिधै घर फर्किनु मात्रै हुनेछ । यस स्थितिमा नेपालले शनिबार बेलुकीको खेलमा डिफेन्डिङ च्याम्पियन भारतको सामना गर्दैछ ।समूह ‘ए’ को यस खेलमा कम्तीमा बराबरीको नतिजामा मात्र नेपालले प्रतियोगितामा आफ्नो चुनौती कायम राख्न सक्नेछ । नेपाल समूहको आफ्नो पहिलो खेलमा कुवेतसँग ३–१ ले पराजित भएको थियो । अर्को खेलमा भारतले पाकिस्तानलाई सजिलै ४–० ले हराएको थियो ।नेपालले भारतलाई नहराएको पनि एक दशक भइसकेको छ । सन् २०१३ मा अन्तिम पटक नेपालले भारतलाई हराएको थियो र यो संयोगले काठमाडौंमा भएको साफ च्याम्पियनसिप रहेको थियो । यो नै साफ च्याम्पियनसिपमा नेपालको भारतमाथि एक मात्र जित हो । त्यति मात्र होइन्, नेपालले भारतलाई भारतीय भूमिमा अहिलेसम्म हराएको छैन् । भारतीय टिमको मुख्य प्रशिक्षकमा इगोर स्टिमाक आएयता नेपालले चार पल्ट आफ्नो छिमेकी देशको सामना गरेको छ ।यी चार खेलमा भारत तीन पल्ट विजयी रहेको छ भने एक खेल बराबरीमा टुंगेको छ । श्री कान्तिरभा रंगशालामा हुने खेल अगाडि नेपाली टिमका मुख्य प्रशिक्षक भिन्सेन्जो अल्बर्टो एनिसले भनेका छन्, ‘हामीले त्यस्तो भारतीय टिमको सामना गर्दैछौं, जो पछिल्ला सात खेलमा अपराजित छ । भारतसँग एकपछि अर्को उत्कृष्ट खेलाडी छन् । उनीहरू प्रायले आईएसएलमा खेल्ने गर्छन् । भारतीय टिमप्रति मेरो सम्मान छ तर हामी पनि कम छैनौँ । नेपालले शतप्रतिशतभन्दा बढी खेल्नु पर्नेछ । हाम्रो लागि यो अविश्वसनीय चुनौती हो ।’गोकुलम केरलाले सन् २०२१ र २०२२ मा लगातार आई–लिग जित्दा एनिस क्लबका प्रशिक्षक थिए । उनले कुवेतविरुद्ध नेपालको प्रदर्शन हारका बाबजुद सन्तोषजनक रहेको पनि बताएका छन् । भारतका लागि जितको अर्थ सेमिफाइनल प्रवेश हुन सक्नेछ । प्रशिक्षक स्टिमाक भन्छन्, ‘पाकिस्तानविरुद्ध हामीले जस्तो खेल्यौं, त्यसमा मलाई खुसी छ । अब हाम्रो ध्यान आजको खेलमा छ । सबै विपक्षी टिमलाई सम्मान गर्दै म के भन्न चाहन्छुं भने हाम्रो ध्यान खालि आफ्नै टिममा माक्र छ ।’क्रोएसियाली प्रशिक्षक स्टिमाकले पाकिस्तानविरुद्धको खेलमा रातो कार्ड खाएका थिए र त्यसको अर्थ उनी नेपालविरुद्धको खेलमा टच लाइनमा हुने छैनन् । तर उनी के मान्छन् भने अहिलेको टिम धेरै फेरिएको छ । उनले भनेका छन्, ‘नेपालमा नयाँ प्रशिक्षक आएको केही महिना मात्र भएको छ । उनी आएयता टिमको खेल रणनीति पनि फेरिएको छ । तर म फेरि भन्छु, हाम्रो ध्यान पूर्णतः आफ्नो टिममै मात्र छ । हामी टिममा थप सुधार कसरी ल्याउन सक्छौं भनेर विश्लेषण गरिरहेका छौं । हामीलाई सक्दो टिमको उत्कृष्ट लय कायम गर्नु पर्नेछ ।’